นักวิจัยพบว่า “ปลา” ก็สามารถช่วยต่อสู้กับภาวะโลกร้อนได้
ปัจจุบันปัญหาภาวะโลกร้อน เป็นปัญหาที่หลายฝ่ายกำลังพยายามหาทางแก้ไข รายงานวิจัยล่าสุดโดยนักวิจัยชาวเมริกัน อังกฤษและแคนาดา ระบุว่า นอกจา
ก๊าซคาร์บอนไดออกไซด์ ที่เชื่อว่าเป็นตัวการทำให้เกิดสภาวะเรือนกระจกที่เป็นสาเหตุของภาวะโลกร้อนนั้น ยังเป็นตัวการทำให้น้ำทะเลมีความเป็นกรดสูงขึ้นด้วยซึ่งสภาพความเป็นกรดดังกล่าวคุกคามชีวิตของสัตว์น้ำสายพันธ์ต่างๆ แต่นักวิจัยพบว่าปลาแบบที่มีก้างหรือกระดูกจะช่วยรักษาสมดุลของสภาพความเป็นกรดในท้องทะเลได้ จากของเสียที่พวกมันขับถ่ายออกมาก็คือขี้ปลานั่นเอง นักวิจัยชาวแคนาดา และชาวอังกฤษค้นพบประโยชน์ที่ว่านี้จากการสังเกตเห็นว่าเมื่อปลากินน้ำทะเลเข้าไปจะขับถ่ายของเสียออกมาเป็นสารแคลเซียมคาร์บอเนตที่มีคุณสมบัติ สร้างความเป็นด่างมากขึ้นและช่วยลดปริมาณก๊าซคาร์บอนไดออกไซด์ในทะเลลดอันตรายที่จะเกิดขึ้นต่อสัตว์ทะเลอื่นๆ ได้ การค้นพบนี้ช่วยให้นักวิทยาศาสตร์เข้าใจถึงระบบนิเวศน์ทางทะเลและกระบวนการลดระดับคาร์บอนไดออกไซด์ตามธรรมชาติมากขึ้น ปลาแบบที่มีก้างหรือกระดูกคือสิ่งมีชีวิตกลุ่มใหญ่ที่สุดในทะเลคิดเป็น 90% ของสายพันธ์สัตว์ทะเลทั้งหมด นักวิจัยประเมินว่าปัจจุบันมีปลากลุ่มนี้ซึ่งรวมถึงปลาฉลามและปลากระเบนประมาณ 812 ล้านตันถึง 2,000 ล้านตันซึ่งปลาเหล่านี้สามารถผลิตสารแคลเซียมคาร์บอเนตได้ราว 110 ล้านตันในแต่ละปีสารคาร์บอเนตเหล่านั้นจะทำปฎิกิริยากับเกลือกลายเป็นลูกกลมๆ เล็กๆ ก่อนที่จะละลายหายไปกับน้ำทะเล ศาสตราจารย์ Villy Christensen แห่งมหาวิทยาลัยบริติชโคลัมเบีย ผู้ร่วมในงานวิจัยนี้กล่าวว่านี่นับเป็นการแก้ไขปัญหาภาวะโลกร้อน ในส่วนหนึ่งตามวิถีทางของธรรมชาติอย่างไรก็ตาม การทำประมงที่มากเกินไป จะทำให้จำนวนปลาในมหาสมุทรลดลงซึ่งจะส่งผลให้การต่อสู้กับปัญหาภาวะโลกร้อน และสภาพบรรยากาศโลกเปลี่ยนแปลงนั้นยิ่งห่างไกลความสำเร็จมากขึ้นไปอีกนักวิจัยผู้นี้บอกว่าเป็นเรื่องสำคัญที่จะรักษาปริมาณปลาในมหาสมุทรไม่ให้ลดลงทั้งเพื่อเป็นกันชนต่อปัญหาสภาพอากาศโลกเปลี่ยนแปลง และเพื่อเป็นอาหารเลี้ยงประชากรโลกในระยะยาว รายงานชิ้นนี้ตีพิมพ์อยู่ในวารสาร Science ฉบับล่าสุด